Siden Læsø Kur åbnede i 2008, har man kæmpet med at få balance i økonomien. Det er fortsat en udfordring for centret, og nu er der nedsat et udvalg bestående af repræsentanter fra Læsø Kur, Læsø Salt og Læsø Kommune, der skulle komme med forslag til den fortsatte drift. Men bestyrelsen i Læsø Kur er ikke udpræget tilfreds med udvalgets forslag. Det skriver Læsø Posten. Bestyrelsesformand Tove Nilsson og bestyrelsesmedlemmerne Peter Christoffersen og Peter Krarup har forladt bestyrelsen. Tove Nilsson siger til Læsø Posten, at hunmener, man skal arbejde sig ud af problemerne frem for at spare sig ud af dem. Det bliver nu Læsø Salt, der overtager ansvaret for den økonomiske styring, mens Læsø Kommune overtager den daglige ledelse i forhold til personale og drift. Endelig skal Læsø Fonden stå for at energioptimere bygningerne. Læsø Kommune bevilger desuden 400.000 kroner om året til leje af Læsø Kur, som kommunen vil bruge til sundhedstiltag og kulturelle formål. Læsøs borgmeter, Thomas W. Olsen, håber, det kan lykkes at redde Læsø Kur, da stedet er blevte et vigtigt brand for øen og et godt tilbud til turisterne.

Opsummering:
Kurcentret er i økonomiske vanskeligheder, og bestyrelsen er i opløsning.